‹‹የምርጫውን ደረጃ የምናሻሽለው ምርጫውን ለማስዋብ ሳይሆን ለተአማኒነቱ መሠረት ስለሆነ ነው፡፡›› ብሔራዊ ምርጫ ቦርድ
ባሕር ዳር፡ መስከረም 23/2013ዓ.ም (አብመድ) ኢትዮጵያ እና ምርጫ ትውውቃቸው ከ67 ዓመታት በላይ ይዘልቃል፡፡ በአፄ ኃይለሥላሴ ዘመነ መንግሥት የወጣውን የ1947 ዓ.ም ሕገ መንግሥት መሠረት ያደረገ ነበር፤ ነገር ግን ንጉሡን እና ሴኔታቸውን (የላይኛውን) ምክር ቤት ያላካተተ የሕዝብ ተወካዮች ምክር ቤት አባላት ምርጫ በ1949 ዓ.ም ተጀምሮ ነበር፡፡ ዘውዳዊው መንግሥት ምንም እንኳን ሕገ መንግሥት አርቅቆና አጽድቆ ምርጫ ቢጀምርም የሕዝቡን ተሳትፎ እና የስልጣን ባለቤትነት ማስፋት ባለመቻሉ በአብዮታዊ ደርግ ሊተካ ግድ ሆነበት፡፡በሶሻሊዝም የፖለቲካዊ ርዕዮተ ዓለም የተጠመቀው ወታደራዊ ደርግ ደግሞ ምርጫ ቢያደርግም ቅሉ ተመራጮቹ ሁሉ ከአንድ ወንዝ የተቀዱ ነበሩ፡፡ አብዮታዊ ደርግ የሚሳሳለትን ርዕዮተ ዓለም እንደሚነጠቅ ስለሚሰጋ መድበለ ፓርቲ ብሎ ነገር አይሰማም ነበር፡፡ ከደርግ ውድቀት በኋላ በኢትዮጵያ መንበረ ስልጣኑን የተቆናጠጠው የኢትዮጵያ ሕዝቦች አብዮታዊ ዴሞክራሲ ግንባር (ኢሕአዴግ) የመጣበት ወቅት ዴሞክራሲ በዓለም ሀገራት በተንሰራፋበት ወቅት ቢሆንም ዕድሉን የተጠቀመበት ግን አይመስልም፡፡በ1983 ዓ.ም ጀምሮ ስልጣን የያዘው ኢሕአዴግ አምስት ጊዜያት ያክል ምርጫ ቢያካሂድም፤ መድበለ ፓርቲን ፈቅጃለሁ ቢልም ‹‹የይስሙላ›› ከመባል የወጡ ግን አልነበሩም፡፡ መቶ ከመቶ ማሸነፍ ብርቅ ያልነበረባቸው ምርጫዎች በተካሄዱባቸው ዓመታት በተቃዋሚዎች ተፈተነ ከተባለ እንኳን በ1997ቱ ምርጫ ነበር፡፡ ምንም እንኳን ድህረ ምርጫ ‹‹ጨዋታ ፈረሰ›› ዓይነት ቢመስልም፡፡ በዘመነ ኢሕአዴግ የተካሄዱት አምስቱም ምርጫዎች በዓለም አቀፉ ማኅበረሰብ ዘንድ ነጥብ የሚጥሉት ደግሞ ‹‹ዓለማቀፍ ደረጃቸውን ያልጠበቁ›› በሚል ክስ ነበር፡፡